राज्यसभा में बहुमत के लिए BJP कर रही 'पीछे के दरवाजे' का इस्तेमाल, कई महत्वपूर्ण बिल पास करवाने पर नजर...  
राज्यसभा में भारतीय जनता पार्टी की संख्या 75 हो गई है
एनडीए की संख्या 110, लेकिन अब भी बहुमत से दूर
बीजेपी बहुमत के लिए कर रही 'पिछले दरवाजे' का इस्तेमाल
इंडियन नेशनल लोक दल के राज्यसभा के इकलौते सांसद रामकुमार कश्यप बुधवार को बीजेपी में शामिल हो गए. उन्हें बीजेपी संसदीय दल में भी शामिल कर लिया गया है. इस तरह बीजेपी की संख्या 75 पहुंच गई. इससे पहले टीडीपी के चार सांसद भी बीजेपी में शामिल हो गए थे. अगर बीजेपी के सहयोगी दलों को मिलाएं तो एनडीए राज्यसभा में 110 के आंकड़े तक पहुंच गया है. हालांकि उसे टीआरएस के 6, बीजेडी के 5, वायएसआर के 2 और नगा पीपुल्स फ्रंट के एक सांसद के समर्थन का भरोसा है. यह संख्या 14 है और इसे मिला कर एनडीए को राज्यसभा में बहुमत मिल जाता है.
राज्यसभा में बहुमत न होने के कारण पिछले पांच साल में एनडीए कई महत्वपूर्ण बिल राज्यसभा में पारित नहीं करवा सका था. यहीं नहीं, ऐसे कई मौके आए जब विपक्ष ने अपने संख्या बल के कारण एनडीए को झुकने पर मजबूर किया. राष्ट्रपति के अभिभाषण में संशोधन तक विपक्ष ने करवाया. बीजेपी अब ऐसे हालात दोबारा नहीं बनने देना चाहती है.